**Čarolija knjige**

Vjerujem da će doći vrijeme kada će elektroničke knjige zamijeniti one s koricama i stranicama, koje šušte poput lista, mirišu na znanja i koje možeš listati prstom.

No, ne mislim da će se zaboraviti papirnate knjige koje možemo opipati, staviti na policu ili noćni ormarić i raditi im „uha“ kako bismo znali gdje smo stali. (Oprosti, knjigo, znam da postoje straničnici, ali…). Knjiga nije samo papir ispisan riječima, već nešto mnogo, mnogo više. Knjiga može biti čitanka koja u sebi krije puno priča, knjiga može biti rječnik pun riječi s objašnjenjima (ah, nikad ih neću moći sve naučiti!), može biti kuharica puna slasnih recepata (možda koji i isprobam…), enciklopedija…

Knjiga može biti ispunjena riječima koje nam prenose nečiju životnu priču. Može nas naučiti nečem novom i nesvakidašnjem, potaknuti nas na novi početak, učiniti naš svijet čarobnim i zanimljivim. Baš to što je možemo osjetiti u ruci, okrenuti, otvoriti i osjetiti miris njezine priče, čini je posebnom. Samo zato što će u budućnosti možda sve knjige biti elektroničke neću zaboraviti pravu, papirnatu knjigu, a posebno *Malog princa.* Svaki put kad bih pročitala poglavlje i uronila u taj prinčev maštoviti svijet, počela bih se pitati kako i o čemu Mali princ razmišlja, kako gleda na ovaj naš svijet tako različit od njegova. Zbog toga bih uvijek htjela čitati dalje. Voljela sam to što Mali princ uvijek razmišlja izvan okvira, što uči i saznaje iz novih iskustava i susreta i to što svoje misli izražava crtežima. To što je bio drugačiji, čini ga jedinstvenim.

I baš zbog toga htjela bih imati tu knjigu na polici; kad budem starija da je ponovo mogu uzeti u ruke, otvoriti neko poglavlje i čitati dok mi papir miriše na djetinjstvo.

Veronika Brlek

7. razred